傷友人潘鎮之失意七十韵
作者：劉弇
朝代：宋

paragraphs: 念子多屯躓，秋闈又背馳。
南陽龍卧久，東魯鳳何衰。
刖足冤誰雪，傷弓翅已垂。
有文須奪席，無地可容錐。
破落三間屋，荒凉四壁籬。
平生萍蕩漾，活計葉離披。
磬掛囊多乏，塵生甑少炊。
饑寒妻擬棄，憔悴嫂貽嗤。
行古時稀合，身孤世早知。
盡應嫌學僻，無不笑書癡。
讀已周千卷，攀猶滯一枝。
鷁因風緊退，蘭爲雪深萎。
卞璞羞空獻，齊竽嘆失吹。
未爲橫薦鶚，又作曳泥龜。
東國頻遭黜，西山獨忍饑。
皇皇行澤畔，寂寂卧漳湄。
應下傷麟淚，還牽感鵩悲。
著成孤憤傳，吟就八哀詩。
道喪誰開眼，愁來自皺眉。
迍邅真命也，險阻屢嘗之。
清廟含三嘆，明時動五噫。
野歌成匪虎，磯釣本非羆。
事故多如此，心休苦怨咨。
都緣名是累，須用道爲醫。
破悶無如酒，消憂莫若棋。
勿同楊泣路，休效墨悲絲。
得失皆由分，窮通自有時。
海深鯤化早，天遠鶴沖遲。
子况多能者，身懷可致資。
九河流劇辯，萬馬走雄辭。
學似鉤龍巧，文如吐鳳奇。
五車書並覽，三篋記無餘。
解辨魯魚惑，能分亥豕疑。
博聞探禹穴，多見識曹碑。
行止珪無玷，周流玉不緇。
經明人盡仰，才大士爭師。
名價關西振，儒風稷下移。
生徒居若市，來者被成帷。
天道如將復，人文未喪斯。
定伸膏澤志，入侍帝王墀。
豹匪終藏霧，蛟非久在池。
青雲如借路，蹇步足通逵。
定補千裘腋，寧由五羖皮。
冠彈思貢禹，舌在憶張儀。
已往雖非悔，方來尚可追。
此生當富貴，未死屬男兒。
顧我誠荒斐，蒙君愛保持。
杏壇齊出處，槐里久參隨。
情荷椒蘭契，言蒙藥石規。
琢磨朝切切，講誨夜孜孜。
小大鐘容叩，高低仞許窺。
開談發吾覆，飛辯解人頤。
較藝思焚硯，交鋒擬樹旗。
奚斯睎考甫，子貢服宣尼。
共有亨途約，俱懷遠到期。
精誠甚膠漆，酬唱越塤箎。
本謂同游處，何圖有別離。
身從來嶺表，音逐隔天涯。
荏苒年光換，回還氣候推。
暗驚時倏忽，屢見月盈虧。
故國書迢遞，他鄉路嶮巇。
登高魂欲斷，眺望力應疲。
側望魁鄉薦，夫何擯有司。
臨風心惻怛，開榜淚淋漓。
場屋非收子，文闈更薦誰。
主盟寧至當，提掖豈無私。
盡指珠多纇，咸疑玉有疵。
叩天身患遠，叫帝泣嗟卑。
寫恨憑精衛，聲冤付子規。
彼蒼不可問，徒積故人思。